Vandale teister begraafplaas | George Herald
Vandale teister begraafplaas
Wednesday, 23 March 2016, 14:00
Talle grafstene lê op die grond.
GEORGE NUUS - 'n Groot aantal grafte in die George-begraafplaas in Yorkstraat is beskadig, vermoedelik deur vandale.
Dit is veral grafstene wat in die slag bly, maar hier en daar sien 'n mens selfs 'n sementblad wat opgebreek is.
Die situasie het al die pa van 'n seun wat hier begrawe lê, genoop om stappe te neem om sy seun se liggaam in 'n ander begraafplaas te laat herbegrawe, soos onlangs deur die George Herald berig is. Nou het nog 'n inwoner Bets Volker, haar kommer uitgespreek.
"Daar is ongelooflike skade. Dit kan nie net normale verwering wees nie. Dit lyk byna of daar 'n aardbewing was. Ek het nog altyd redelik veilig gevoel wanneer ek hierheen kom, maar die afgelope twee of drie maande voel ek toenemend ongemaklik weens hierdie omstandighede."
Volgens Gert Niehaus van Avbob kan daar meer as een rede wees vir die grafstene wat beskadig is.
"Indien 'n sementblad beskadig is, is die moontlikheid daar dat daar strukturele skade aan die sement kan wees en dat die graf nie goed gekompakteer is met die giet van die sement nie. Daar is egter 'n paar grafstene wat duidelik dui op vandalisme.
n Groot kopstuk word nie deur die wind omgewaai nie. In die verlede is dit net met sement vasgesit, maar deesdae word 'n spesiale tipe gom of staalpenne deur sommige oprigters gebruik."
Niehaus sê daar is ook grafstene waar 'n tweede begrafnis plaasgevind het en die kontrakteur self die steen losgemaak het. "Die onus berus op die familie vir die reël van herstel van die graf ná die tweede begrafnis.
"Ek het wel klagtes ontvang van stene wat deur vandalisme beskadig is. Skade is dan vir hulle eie rekening, aangesien die familie steeds die eienaar van die grafsteen is. Die familie ontvang ook vruggebruik van die grond."